Hei, denne artikkelen er over ett år gammel og kan inneholde utdatert informasjon

(Dagbladet): Handlekaoset i Svinesund og Strömstad har allerede begynt. I dagene før påske invaderer nordmenn butikkene på den andre siden av grensa.

I Strömstad gikk meldingene onsdag ut på lange køer i butikkene, på polet og sneglefart i trafikken. To mil før riksgrensen har svenske Vägvärket stengt den ene kjørebanen over Svinesundsbrua, noe som har ført til ytterligere problemer i trafikken, melder NTB.

I rundkjøringen ved det første polutsalget på vei inn til Strömstad er det nesten umulig å komme gjennom.

- Vi har døpt den Polsirkelen, sier stasjonsbefal hos Strömstadspolisen, Tage Ödlund til Fredriksstad Blad.

Lei fulle nordmenn Politiet i Strömstad er lei den norske flatfylla skjærtorsdag, og i år som i fjor holder polet stengt og sentrum stenges for trafikk. Da topper det seg med fyll og bråk fra tilreisende norsk ungdom.

I fjor ble skjærtorsdagsfeiringen en travel dag for politiet i Strömstad. 20 nordmenn ble pågrepet og måtte tilbringe en ufrivillig natt i fyllearresten, mens rundt 50 nordmenn ble bøtelagt for å ikke ha brukt bilbelte mens de rånet seg gjennom sentrum av byen.

Full fest i Halden Etter at fjorårets festing og råning i Strömstad var unnagjort, satte nordmennene kursen tilbake mot Norge, noe Halden fikk merke. De fleste samlet seg på torget i byen og festet videre i de små timer, melder NTB.

INNTAR STRØMSTAD: Rånere og andre fest- og bilentusiaster fra Norge inntar Strömstad i påsken. Her en bil pyntet med piratflagg og amerikansk sørstatsflagg fra et tidligere år. Foto: THOMAS WINJE ØIJORD / NTB SCANPIX Vis mer

Også i Svinesund er det mange kjøpeglade nordmenn dagene før påske, men det er Strömstad med sin trange innfartsåre som får de største trafikk-problemene. Rundt 8 000 til 10 000 nordmenn kommer til å ta veien over grensa skjærtorsdag for en aldri så liten harry-handel.

Streng kontroll Svinesund er ikke som Strömstad. Der er det ikke bråkmakerne man er mest redd for, men smuglere som ser sitt snitt til å operere på dager med stor utfart. Et sted mellom 10 000 til 15 000 biler vil passere Svinesund daglig i påskeuka.

Tollvesenet har allerede gått ut og varslet skjerpede kontrollrutiner på de største utfartsdagene.